ORDE do 8 de xaneiro de 2010 pola que se regula o procedemento para o reintegro individual de gastos por asistencia a actividades de formación do profesorado non universitario para o ano 2010.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 11/02/2010

Os plans de formación do profesorado de niveis non universitarios da Comunidade Autónoma de Galicia perseguen, como obxectivos xerais, mellorar a competencia profesional do profesorado, fomentar a reflexión crítica sobre a súa actividade cotiá e crear actitudes proclives á investigación e á experimentación educativas.
Coa finalidade de facilitar a participación do profesorado en actividades de formación que contribúan á consecución dos obxectivos anteriormente sinalados, a Consellería de Educación e Ordenación Universitaria organiza distintas actividades de formación orientadas a conxugar as necesidades derivadas do propio sistema educativo coas demandas xurdidas do mesmo profesorado.
Malia o anterior, a especificidade dalgunhas actividades de formación, ou as características especiais que a súa realización exixe, desaconsella a súa organización pola propia consellería ou polos centros de formación e recursos dependentes dela, sen que iso poida supoñer a imposibilidade para o profesorado de asistir a este tipo de actividades, e que, de non facilitarse a dita opción, suporía discriminar o profesorado afectado por tales circunstancias.
É por iso polo que procede establecer un sistema que permita o reintegro, cando menos parcial, dos gastos orixinados pola asistencia a este tipo de actividades de formación do profesorado.
En consecuencia, esta consellería
DISPÓN:
Primeiro.
1. Establecer o procedemento para o reintegro individual de gastos derivados de asistencia a actividades de formación non organizadas pola Consellería de Educación e Ordenación Universitaria, ou os centros de formación e recursos dela dependentes que se desenvolvan na Comunidade Autónoma de Galicia, no resto do territorio español, ou no estranxeiro, e que comecen entre os días 1 de xaneiro e o 31 de decembro de 2010.
2. Para facilitar a distribución do orzamento ao longo do ano estableceranse dúas quendas. A primeira abranguerá as actividades que comecen entre os días 1 de xaneiro e 30 de xuño de 2010, e terá unha dotación orzamentaria de 42.500 euros. A segunda será para actividades que comecen entre os días 1 de xullo e 31 de decembro de 2010 e terá unha dotación orzamentaria de 42.500 euros. No caso de que o orzamento dedicado á primeira quenda non se esgotase, pasará a incrementar o orzamento da segunda quenda.
3. En ningún caso se concederán reintegros para a asistencia a actividades de formación de carácter regrado conducentes á obtención dun título, así como para actividades de formación inherentes a estudos regrados.
4. Os reintegros individuais financiaranse con cargo á aplicación orzamentaria 09.04.422I.640.1. Unha vez repartidas as devanditas contías, as solicitudes de reintegro serán automaticamente denegadas por ter esgotado o orzamento.
5. En todo caso, o gasto proxectado queda sometido á condición suspensiva da existencia de crédito axeitado e suficiente para tal fin nos orzamentos xerais da Comunidade Autónoma de Galicia para o ano 2010, e ao disposto na orde da Consellería de Economía e Facenda do 11 de febreiro de 1998 pola que se regula a tramitación anticipada de expedientes de gasto, modificada polas ordes do 27 de novembro de 2000 e do 25 de outubro de 2001.
Segundo.
1. Poderán solicitar os devanditos reintegros os profesores e profesoras de niveis non-universitarios con destino en centros docentes públicos dependentes da Consellería de Educación e Ordenación Universitaria, en equipos de orientación específicos, os profesores e profesoras adscritos ás estruturas de formación do profesorado, así como os membros da Inspección Educativa dependentes desta comunidade autónoma, e sempre que para a asistencia á mesma actividade non perciban axudas de ningún tipo e que non recibisen reintegros individuais nas dúas últimas convocatorias (anos 2008 e 2009).
2. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a consellería publicará na súa páxina web oficial a relación das persoas beneficiarias e o importe das axudas concedidas, polo que a presentación da solicitude leva implícita a autorización para o tratamento necesario dos datos das persoas beneficiarias e da súa publicación na citada páxina web.
Terceiro.-Os reintegros concederanse para actividades de formación, cursos, xornadas, encontros, conferencias, congresos e outras análogas, directamente relacionadas coa disciplina, área, ciclo ou especialidade que imparta o solicitante, e segundo os seguintes tipos e límites que se indican:
Tipo I, na Comunidade Autónoma de Galicia, ata un máximo de 300 euros.
Tipo II, no resto do territorio español, ata un máximo de 510 euros.
Tipo III, no estranxeiro, ata un máximo de 1.021 euros.
Cuarto.
1. As persoas interesadas deberán dirixir a súa solicitude, segundo o modelo que figura no anexo I desta orde, á Xefatura Territorial da Consellería de Educación e Ordenación Universitaria da que dependan, directamente ou mediante calquera dos procedementos establecidos no artigo 38.4º da Lei 30/1992, de réxime xurídico das administracións públicas e do procedemento administrativo común, polo menos 20 días naturais antes do comezo da actividade para a que solicitan o oportuno reintegro.
Para as actividades que comecen antes da publicación desta orde ou para aquelas nas que non exista o prazo de vinte días naturais entre a publicación da orde e o comezo da actividade, o prazo de solicitude rematará o vixésimo día natural, contado a partir do seguinte día da publicación desta orde.
2. Á solicitude engadiráselle a seguinte documentación:
a) Orixinal ou fotocopia da convocatoria da actividade para a que se solicita o reintegro.
b) Certificación da dirección do centro na cal se xustifique que a persoa solicitante exerce actualmente nel e se especifique a disciplina, área, ciclo ou especialidade que imparte. A dita certificación substituirase por outra expedida polo servizo de inspección correspondente no caso de que a persoa solicitante estea destinada nunha escola unitaria.
c) Orzamento dos gastos de matrícula e desprazamento exclusivamente. En ningún caso se farán constar gastos de mantenza e aloxamento.
d) Breve explicación dos motivos polos que se desexa asistir á actividade e repercusión da asistencia a esta na súa función docente.
e) Declaración xurada de non ter recibido reintegro individual nas dúas últimas convocatorias (anos 2008 e 2009), así como de non percibir outro tipo de axuda para a mesma actividade.
f) Certificación bancaria do número de conta a nome do solicitante.
De acordo co establecido no artigo 71 da Lei de réxime xurídico das administracións públicas e do procedemento administrativo común, a xefatura territorial correspondente requirirá a aquelas persoas solicitantes que non acheguen os requisitos anteriormente sinalados, para que, nun prazo de dez días, emenden as faltas ou xunten os documentos preceptivos; de non o faceren, considerarase que desistiron da súa petición e arquivarase o expediente.
Quinto.-As xefaturas territoriais da Consellería de Educación e Ordenación Universitaria, coa maior brevidade, e sempre dentro dos 10 días seguintes ao da súa recepción, remitiranlle á Dirección Xeral de Educación, Formación Profesional e Innovación Educativa os expedientes de solicitude co informe da Inspección Educativa e a súa proposta, segundo o modelo que figura no anexo II desta orde.
Sexto.
1. O reintegro concederase de forma individual e a súa contía fixarase tendo en conta os seguintes criterios: o centro en que estea destinada a persoa candidata no momento de cursar a instancia, as características da actividade, o lugar de realización, os gastos de inscrición e a adecuación ao nivel de docencia ou especialización que imparta a persoa solicitante. En todo caso, terán preferencia aquelas persoas solicitantes que nunca obtiveron reintegro individual.
2. A comprobación dos requisitos da solicitude para a concesión de reintegros será estimada por unha comisión que estará integrada por:
Presidente: subdirector xeral de Ordenación e Innovación Educativa e Formación do Profesorado.
Vogais:
-O xefe do Servizo de Formación do Profesorado.
-Unha persoa adscrita ao Servizo de Formación do Profesorado.
-Unha persoa adscrita á Subdirección Xeral de Inspección, Avaliación e Calidade do Sistema Educativo.
-Unha persoa adscrita á Subdirección Xeral de Ordenación e Innovación Educativa e Formación do Profesorado, que realizará as funcións de secretaría.
3. A Dirección Xeral de Educación, Formación Profesional e Innovación Educativa, á vista da proposta da devandita comisión, resolverá a concesión ou denegación do reintegro solicitado.
Sétimo.
1. A concesión ou denegación do reintegro seralle notificada directamente á persoa interesada, mediante resolución da Dirección Xeral de Educación, Formación Profesional e Innovación Educativa. Contra esta resolución as persoas interesadas poderán interpoñer recurso de alzada, perante a Consellería de Educación e Ordenación Universitaria, no prazo dun mes contado a partir do día seguinte ao da recepción da notificación, de acordo co disposto nos artigos 114 e 115 da Lei 4/1999 (BOE do 14 de xaneiro), de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Toda alteración das condicións tidas en conta para a concesión da axuda e, en todo caso, a obtención concorrente de axudas outorgadas por outras administracións ou entes públicos ou privados, nacionais ou internacionais, poderá dar lugar á revogación ou modificación da resolución da concesión.
3. As solicitudes entenderanse desestimadas de non existir resolución expresa no prazo de tres meses, contados a partir da data de entrada no rexistro xeral da solicitude do reintegro individual.
Oitavo.-Para a tramitación do pagamento, nos dez días seguintes á recepción da notificación da axuda outorgada, o beneficiario deberá remitir á Dirección Xeral de Educación, Formación Profesional e Innovación Educativa a seguinte documentación:
a) Breve memoria con informe crítico da actividade desenvolvida.
b) Documento orixinal que xustifique o pagamento da matrícula ou inscrición na actividade e que especifique o importe do gasto realizado.
c) Xustificación dos gastos de desprazamento, segundo corresponda (billete de avión, de tren, factura de axencia ou declaración xurada de ter realizado o desprazamento en vehículo propio), tal como se establece no Decreto 144/2001, do 7 de xuño (DOG do 25 de xuño). Todo iso en documentos orixinais.
d) Fotocopia debidamente compulsada do certificado de asistencia, expedido pola entidade organizadora. No caso daquelas actividades que rematen no exercicio 2011, o aboamento do reintegro realizarase unha vez rematada e xustificada a actividade.
e) Declaración xurada de non ter percibido nin solicitado outro tipo de achega para a mesma actividade.
Noveno.-Unha vez concedida a totalidade dos reintegros, publicarase no DOG a relación das persoas beneficiarias desta convocatoria, sen prexuízo de facelo na páxina web desta consellería.
Décimo.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 8 de xaneiro de 2010.
Jesús Vázquez Abad
Conselleiro de Educación e Ordenación Universitaria
Ver referencia pdf "02800D006P019.PDF"
Ver referencia pdf "02800D007P023.PDF"